Jes Lunde (SF), 2001-05-09:
Jeg opfatter det også primært som et udtryk for solidaritet, et udtryk for, at vi ønsker, at der er et anstændigt socialt niveau, et godt uddannelsesniveau på Færøerne osv., ligesom i det øvrige rigsfællesskab.
Det er også noget, vi kender hernede fra Danmark, at vi sender penge rundtomkring til kommuner og amter, og vi har udligninger og sådan noget.
Det ville et dansk amt jo ikke slippe af sted med.
Derfor er det, jeg siger, at det var en overvejelse værd at sige, at de bloktilskud, vi yder fra nu af, lad os sige, at de er tilbagebetalingspligtige, hvis det viser sig, at man finder vældig mange oliepenge.
Man kunne selvfølgelig sige, at hvis færingerne er så kede af at modtage bloktilskuddet, kunne de jo bare lade være med at indløse checken; det ville vi ikke blive spor sure over.
Men nuvel, når vi skal forholde os til de mere principielle hovedlinjer i det her, er det klart, at vores holdning i SF er, at det er færingerne selv, der afgør, i hvilket omfang de går efter øget selvstændighed eller ligefrem en selvstændig statsdannelse.
Vi respekterer det ønske, som måtte komme deroppefra, og hvis en folkeafstemning til sin tid viser et flertal for en løsrivelse, vil vi i Folketinget stemme for den godkendelse af det, som vi så skal foretage i henhold til grundloven. Men jeg vil samtidig gerne mane lidt til eftertanke, så vi både på Færøerne og i Danmark spørger os selv, om det nu også er en klog udvikling.
Efter vores opfattelse i SF har det været en berigelse for rigsfællesskabet, at vi er andre end blot os danskere.
Det har været med til kulturelt og åndeligt at give livet nye dimensioner, at vi er så tæt forbundet i fællesskabet med mennesker, der lever under helt andre vilkår end vores egne.
Og vi synes, det ville være trist, hvis den lange tradition for rigsfællesskab
ophører.
Men vores holdning bygger ikke på, at vi har lyst til at være nogen kolonimagt, eller at vi gerne ser, at Danmark er en stormagt.
Det er en holdning, som man en gang imellem kan høre på Færøerne, men det må jo skyldes de forhold, der var i kølvandet på Anden Verdenskrig og den folkeafstemning, der var lige efter dér, hvor et flertal i en folkeafstemning for selvstændighed blev overhørt.
Det har udviklet en hel myte på Færøerne, og den kan man så ikke rigtig ryste af sig.
Det vil jeg opfordre til at man gør.
Der er ingen partier i Danmark, der vil modsætte sig et ønske om færøsk selvstændighed.
Det er også derfor op til den færøske befolkning og de færøske partier selv at vurdere, om det vil være klogt at blive en selvstændig nation.
Kan Færøerne under alle omstændigheder klare sig selv økonomisk?
Giver det mening at opbygge en selvstændig administration på alle områder i en kompliceret velfærdsstat med et så beskedent befolkningsgrundlag?
Er gevinsterne ved selvstændighed store nok til at retfærdiggøre bruddet?
Det er kun færingerne selv, der kan svare på spørgsmålene.
Det, vi kan bidrage med, er en afklaring af rammerne.
SF er enig med regeringen i, at færøsk selvstændighed nødvendigvis må betyde, at bloktilskuddene fra Danmark ophører efter en kort overgangsperiode. Vi kan ikke forklare de danske skatteydere, at de i mange år skal betale penge til en anden nation med så høj en levestandard som den færøske.
Tværtimod synes vi, at der er gode argumenter for at nedsætte det danske bloktilskud til Færøerne her og nu, som også landsstyret lægger op til.
Gennemsnitsindkomsten på Færøerne er i dag højere end den danske, og når vi samtidig ser klassekampen deroppe udfolde sig på den måde, at man bevilger store skattelettelser til de rigeste på baggrund af vores bloktilskud, ja, så forsvinder vores lyst til de store bloktilskud ærlig talt helt.
Dertil kommer jo, at der er gode udsigter til, at Færøerne i nær fremtid finder måske endda meget store mængder olie, og SF finder derfor, at pengeoverførsler til Færøerne fra nu af under alle omstændigheder bør gives på betingelser, hvor pengene betales tilbage, hvis færingerne kommer til at tjene store penge på olien.
Den tidligere statsminister Poul Schlüter forærede i sin tid færingerne retten til deres undergrund uden nogen forudgående debat her i Folketinget.
Det synes vi var principielt særdeles kritisabelt.
Men det er sket, og vi har ingen planer om at foreslå nogen genforhandling, for vi finder det nemlig principielt rigtigt, at færingerne har retten til deres egen undergrund.
Til gengæld er der så ikke nogen grund til, at vi er så tossegode at blive ved med at forære dem den ene milliard efter den anden i kontanter, når de måske står på kanten af store rigdomme.
Her giver det langt bedre mening at give bloktilskuddene som betingede lån.
Vi er enig med regeringen i, at det klogeste nu er kun at forhandle bloktilskud for 1 år frem.
Efter den tid kommer der jo et nyvalg på Færøerne, og det vil være mest rimeligt at afvente det valgresultat, før der tages hul på forhandlingerne om de fremtidige bloktilskud.
Vi håber, at der til den tid er skabt en bredere enighed på Færøerne, uanset om det er bag løsrivelse eller en udvikling inden for rigsfællesskabet.
Det er nemlig efter vores opfattelse helt uholdbart, at man vil etablere en selvstændig nation med 51 pct.s opbakning.
Alt tilsiger, at man skaffer sig en bredere basis, så der er plads til modgang og livets overraskelser, uden at opbakningen pludselig er væk.
Vi håber, at færingerne finder frem til den løsning, det store flertal på Færøerne på lang sigt finder bedst.
Vi håber, at den danske regering vil udvise fuld respekt for færøske synspunkter, fleksibilitet, når de mange praktiske problemer skal løses, men også afklarethed til at møde færingerne i øjenhøjde og stille de samme krav til færinger, som vi vil stille til andre, som vi skal indgå vidtrækkende aftaler med. Vi kan selvfølgelig tilslutte os det forslag til vedtagelse, som vi er medforslagsstillere til.
Vi synes, det giver nogle gode rammer for de fortsatte forhandlinger.
Lad mig bare sige til hr. Breckmann, at jeg synes, det er yderst fornuftigt, at man i landsstyret planlægger en økonomisk politik, hvor man kan klare sig mere og mere uafhængigt af bloktilskuddet.
Det synes jeg er sundt, det synes jeg er godt; det støtter vi helhjertet.
Til hr. Eidesgaard
bare den supplerende bemærkning om råstofferne deroppe, at der jo kan tænkes mange måder, man kan vælge at forvalte råstofferne på.
Færøerne har en anden ordning, hvor de får 100 pct. selv.
Det var en ordning, der blev etableret, efter at den tidligere statsminister Poul Schlüter uden forudgående debat her i Folketinget lavede den aftale med landsstyret.
Det synes jeg principielt er demokratisk uacceptabelt, men i sit indhold støtter vi det i SF.
Derfor gør vi heller ikke nogen ophævelse over det.
Hvorfor ikke sige, at de beløb, som færingerne har brug for i en vis periode endnu, gives tilbagebetalingspligtigt, sådan at man, hvis man på et tidspunkt bliver voldsomt rig deroppe, kan føre nogle af pengene tilbage?
Det er vel ikke helt urimeligt?